Желязков успокоява: Два от трите доклада в пакета „Макрон“ са отхвърлени – О Новини
Транспортната комисия в ЕП не прие два от трите доклада в пакета за мобилност, по-известен като пакета „Макрон“, обяви пред митинга на превозвачите в Брюксел транспортният министър Росен Желязков, който е там заедно с български народни представители и с евродепутатите от всички групи.
„Темите, свързани с командироването и седмичната почивка в кабината не са приети, отхвърлени са, два от три доклада са отхвърлени. Няма как транспортната комисия да докладва пред парламента нещо, което не е приела“, коментира по-късно пред медиите министърът.
На сцената редом един до друг бяха евродепутатите от различните политически сили – Андрей Новаков, Петър Курумбашев, Сергей Станишев, тяхна колежка от Румъния, Ангел Джамбазки, както и министърът на транспорта Росен Желязков. Желязков разкри, че по време на гласуването в комисията Курумбашев е бил облечен с жълта жилетка в знак на солидарност с протестиращите шофьори.
„Чакаме срещата на координаторите, самата комисия не знае какво да прави, това ще стане ясно след броени минути“, каза Росен Желязков. Превозвачите обаче с викове „Победа“ побързаха да се хванат на хоро преди окончателното решение да е известно.
Related ItemsTOPжелязковМакрон